РЕГЛАМЕНТ (ЕС) № 361/2010 НА КОМИСИЯТА
от 27 април 2010 година
за изменение на Регламент (ЕО) № 690/2008 относно признаване на защитени зони в Общността, изложени на специфични фитосанитарни рискове
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално член 2, параграф 1, буква з) от нея,
като има предвид, че:
(1)
С Регламент (ЕО) № 690/2008 на Комисията (2) някои държави-членки или определени области в държави-членки бяха признати за защитени зони по отношение на някои вредители. В някои случаи това признаване беше за ограничен период от време, за да се даде възможност на съответната държава-членка да предостави цялата необходима информация, за да докаже, че въпросният вредител не е налице в съответната държава-членка или област, или да приключи усилията по ликвидирането му.
(2)
Цялата територия на Гърция бе призната за защитена зона по отношение на Dendroctonus micans Kugelan, Gilpinia hercyniae (Hartig), Gonipterus scutellatus Gyll., Ips amitinus Eichhof, Ips cembrae Heer и Ips duplicatus Sahlberg до 31 март 2010 г.
(3)
През 2009 г. Гърция извърши проверки и уведоми Комисията за резултатите в съответствие с член 2, параграф 1, буква з), трета и пета алинея от Директива 2000/29/ЕО. Посочените резултати обаче не бяха пълни. Посещение от експерти на Комисията от 2 до 10 февруари 2010 г. потвърди, че Гърция е отбелязала значителен напредък по отношение на организацията и извършването на посочените проверки и по отношение на уведомяването за резултатите от тях. С оглед на обстоятелството, че резултатите, за които бе уведомено, не бяха пълни, експертите заключиха, че е необходима по-нататъшна дейност.
(4)
Съгласно резултатите от проверките посочените организми не са били открити в Гърция. Като се имат предвид посочените резултати и резултатът от посещението на експертите на Комисията в Гърция, е целесъобразно Гърция да продължи да бъде призната за защитена зона по отношение на посочените организми в продължение на още една година, за да ѝ се предостави необходимото време да представи информация, която потвърждава, че посочените организми не са налице на нейната територия.
(5)
Ирландия, Литва и някои региони и части от региони в Италия, Словакия и Словения бяха признати за защитени зони по отношение на Erwinia amylovora (Burr.) Winsl. et al. до 31 март 2010 г. От получената от посочените държави-членки информация за резултатите от проверките и от докладите на експертите на Комисията, които посетиха Италия, Литва, Словакия и Словения през 2009 г., е видно, че посочените защитени зони следва да бъдат признати за такива в продължение на още две години, за да се предостави необходимото време на посочените държави-членки да представят информация, от която е видно, че Erwinia amylovora (Burr.) Winsl. et al. не е налице, или, когато е необходимо, да приключат усилията си по ликвидирането на този организъм.
(6)
Поради това Регламент (ЕО) № 690/2008 следва да бъде съответно изменен.
(7)
Мерките, предвидени в настоящия регламент, са в съответствие със становището на Постоянния фитосанитарен комитет,
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (ЕО) № 690/2008 се изменя, както следва:
1.
В буква а), във втората графа на точки 4, 5 и 7-10, след думата „Гърция“ думите „(до 31 март 2010 г.)“ се заменят с „(до 31 март 2011 г.)“.
2.
В буква б), във втората графа на точка 2, във второто тире думите „до 31 март 2010 г.“ се заменят с „до 31 март 2012 г.“
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 април 2010 година.